El contracte actual es va aprovar l’any 2012 i expira el proper 14 d’agost.
L’Ajuntament de Banyoles prorroga la concessió de la barca La Tirona fins a nou concurs
El contracte actual, vigent des de fa sis anys, s’acaba el proper 14 d’agost i el consistori redactarà properament les bases d’una nova concessió.
El ple de l’Ajuntament de Banyoles d’aquest dilluns ha aprovat la pròrroga del contracte de la concessió administrativa per a l’ús del bé comunal de l’Estany de Banyoles amb una embarcació de motor elèctric i barques de rem. El contracte actual, a càrrec de l’empresa Naviliera Les Goges, es va aprovar l’any 2012 i expira el proper 14 d’agost, després de quatre anys més dos de pròrroga. Mentrestant, i fins que no es convoqui un nou concurs, el consistori ha prorrogat l’actual sense límit temporal, fins a nova concessió.
L’alcalde, Miquel Noguer, va justificar la mesura per les dificultats de fer una nova concessió en ple estiu, quan hi ha més demanda del servei. A més, necessiten temps per redactar les noves clàusules, ja que s’ha de fer un informe naval complet per conèixer l’estat de l’embarcació.
La prorroga es va aprovar amb els vots en contra de la CUP, que es va mostrar contrària al desenvolupament d’aquest model turístic. El regidor Non Casadevall el qualifica de “furtiu”, “propi dels anys 80” i contradictori amb la voluntat de declarar l’Estany Parc Natural. Per contra, l’alcalde assegura que els més de 30.000 passatgers a l’any avalen el servei, que és de titularitat municipal i respectuós amb la natura ja que la barca disposa d’un motor elèctric.
Per la seva banda, la portaveu de Junts per Banyoles, Roser Masgrau, va demanar al consistori que de cara a la nova concessió valorés a través d’un informe tècnic la ubicació idònia de l’amarrador de la barca. Noguer va respondre que el nou amarrador inaugurat fa uns mesos no s’ha fet sense un informe tècnic que l’avali i detalla que l’informe naval que hi ha previst determinarà l’estat de l’embarcació i les millores que s’hi han de fer.
La pròrroga del concurs de la barca Tirona es va aprovar amb els vots a favor de l’equip de govern (CiU), Junts per Banyoles i ICV, mentre que la CUP va votar-hi en contra. L’Ajuntament preveu redactar les bases de la nova concessió els propers mesos i així s’ha informat al concessionari actual, que era present al ple d’aquest dilluns.
TAGS: Tirona, Goges, CUP, Casadevall, JxB, Masgrau, Noguer, ICV, CiU, Ajuntament